遊華藏此君亭
作者：程俱
朝代：宋

paragraphs: 山空木葉脫，霜露日已寒。
蕭蕭歲寒子，勁氣不可干。
下庇秋草根，上棲衆鳥安。
煙梢掠雲漢，過者仰首觀。
云何九衢罅，有此五畝寛。
况當祇洹舍，永謝翦伐歎。
高人名此君，千載莫敢刊。
豈同渭川封，肯汙秦氏官。
鵷鶵未來食，螟螣或見殘。
終然保常操，特立良獨難。
我疑卞忠貞，鐵石瑣肺肝。
遺骸寄此地，藏碧留餘丹。
精誠入毛髪，化此千琅玕。
見之發三歎，臨風肅衣冠。